DIRECŢIA GENERALĂ APE

CENTRUL OPERATIV PENTRU SITUAȚII DE URGENȚĂ

Nr. 169719/DGA/13.09.2024

**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 12.09.2024, ora 08:00 – 13.09.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 13.09.2024, ora 07:00**

**RÂURI**

**Debitele au fost, în general, în creștere** ca urmare a propagării, exceptând râurile din bazinele hidrografice Tur, Arieș și Vedea, bazinele mijlocii și inferioare ale Jiului, Argeșului și Ialomiței unde au fost relativ staționare.

Pe râurile din bazinele hidrografice Barcău, Crișul Repede, Bega, Timiș, Olt, bazinele superioare ale Nerei, Cernei, Jiului, Argeșului și Ialomiței, bazinele superioare și mijlocii ale Crasnei și Bârzavei, bazinul mijlociu și inferior al Someșului și pe râurile din Dobrogea debitele au fost în scădere.

Debitele se situează, în general, la valori sub mediile multianuale lunare, cu coeficienți moduli cuprinși între 30-100%, mai mari (în jurul şi peste normalele lunare) în bazinul superior și mijlociu al Ialomiței și pe râurile din Dobrogea și mai mici pe râurile din bazinele hidrografice: Iza, Tur, Lăpuș, Crișul Negru, Crișul Alb, Arieș, Moravița, Caraș, Cerna, Vedea, Siret (exceptând Putna, Buzău și cursurile superioare ale Moldovei, Bistriței şi Trotușului), pe cursul Ialomiței, pe unii afluenți din bazinul Argeșului și din bazinul mijlociu și inferior al Oltului.

În interval s-au situat peste **COTELE DE ATENȚIE** râurile la stațiile hidrometrice: Agicabul-Cuza Vodă (150+20)- jud. CT și Valea Dunărea-Băltăgești (300+35)- jud. CT, râul Casimcea la s.h. Cheia (150+15)- jud. CT și râul Topolog la s.h. Saraiu (350+135)- jud. CT.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, în creștere** ca urmare a precipitațiilor prognozate și propagăriii exceptând râurile din bazinul Vedea, bazinele mijlocii și inferioare ale Argeșului, Ialomiței, Buzăului și râurile din Dobrogea unde vor fi în ușoară scădere.

Sunt posibile scurgeri pe versanți, torenți, pâraie precum şi creşteri mai importante de niveluri şi debite, cu posibilitatea depăşirii **COTELOR DE APĂRARE**, pe unele râuri mici din zonele de deal și munte din centrul și estul țării.

**DUNĂRE**

**Debitul la intrarea în țară (secțiunea Baziaș) în intervalul 12 – 13.09.2024 a fost în creștere, având valoarea de 2200 m3/s**, sub media multianuală a lunii septembrie (3800 m3/s).

În aval de Porţile de Fier debitele au fost în creștere pe sectorul Gruia – Calafat și în scădere pe sectorul Bechet - Tulcea.

**Debitul la intrarea în țară (secțiunea Baziaș) va fi în creștere (2300 m3/s).**

În aval de Porțile de Fier debitele vor fi în creștere pe sectorul Gruia – Tr. Măgurele, relativ staționare pe sectoarele Zimnicea – Oltenița și Brăila – Tulcea și în scădere pe sectorul Călărași - Vadu Oii.

**2.** **Situaţia meteorologică în intervalul 12.09.2024, ora 09:00 –13.09.2024, ora 06:00**

**ÎN ŢARĂ**

Valorile termice diurne au crescut în cea mai mare parte a țării, local semnificativ în jumătatea de sud-vest – unde vremea a fost ușor mai caldă decât în mod normal. În prima parte a zilei au fost înnorări și averse în Moldova (unde pe spații mici cantitățile de apă au depășit 15 l/mp), pe arii restrânse la munte și în jumătatea de est a Transilvaniei și izolat în nordul Munteniei și al Dobrogei, apoi cerul a devenit variabil. Spre sfârșitul intervalului înnorările s-au accentuat în vestul teritoriului. Vântul a suflat slab și moderat. Temperaturile maxime s-au încadrat între 19 grade la Darabani și 31 de grade la Bechet, iar la ora 6 se înregistrau valori termice cuprinse între 10 grade la Câmpeni, Târgu Lăpuș, Joseni, Miercurea Ciuc, Sfântu Gheorghe (Covasna) și Baraolt și 23 grade la Oravița, Moldova Nouă și Sulina. Dimineața și noaptea, pe alocuri s-a format ceață.

*Observație: de ieri dimineață de la ora 6.00, au fost în vigoare 4 atenționări cod galben pentru fenomene meteorologice periculoase imediate, 2 emise de SRPV Bacău, 1 de SRPV Sibiu și 1 de SRPV Timișoara.*

**LA BUCUREŞTI**

Vremea a devenit frumoasă și caldă pentru această dată. Cerul a avut înnorări în primele ore ale zilei, apoi a devenit variabil. Vântul a suflat slab până la moderat. Temperatura maximă a fost de 28 de grade la Afumați și Băneasa și 29 de grade la Filaret, iar la ora 6.00, se înregistrau 13 grade la Băneasa, 15 grade la Filaret și Afumați.

**3. Prognoza meteorologică în intervalul 13.09.2024, ora 09:00 –14.09.2024, ora 09:00**

**ÎN ŢARĂ**

Valorile termice vor fi mai scăzute față de intervalul precedent în vestul teritoriului, dar în rest vremea se va menține caldă pentru mijlocul lunii septembrie, iar în sud și sud-est va fi o după-amiază călduroasă. Temperaturile maxime vor fi cuprinse în general între 23 și 31 de grade, iar cele minime se vor situa în marea lor majoritate între 9 și 21 de grade. Pe parcursul zilei, treptat, aria nebulozității și a ploilor va cuprinde Banatul, Crișana, cea mai mare parte a Olteniei, local Transilvania și Muntenia și izolat celelalte regiuni, iar noaptea vor fi înnorări accentuate și va ploua pe arii relativ extinse. Vor fi mai ales averse însoțite de descărcări electrice, iar în intervale scurte de timp sau prin acumulare – cu precădere la deal și la munte - cantitățile de apă vor fi local de 15...20 l/mp și izolat de peste 30...40 l/mp. Vor fi condiții de grindină. Vântul va sufla moderat, local și temporar cu intensificări, precum și de scurtă durată asociate ploilor, în general cu viteze de 50...60 km/h, iar în zona montană înaltă a Carpaților Meridionali rafalele vor depăși 70...80 km/h. Dimineața, pe alocuri se va semnala ceață.

**LA BUCUREŞTI**

Vremea va deveni călduroasă după-amiaza, când se va înregistra o temperatură maximă de 30...31 de grade. Cerul va fi variabil, cu înnorări temporar accentuate spre seară, dar mai ales noaptea, când vor fi intervale cu averse, intensificări de scurtă durată ale vântului și posibil descărcări electrice. Temperatura minimă va fi de 15...17 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 11.09.2024 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la staţiile automate de monitorizare a calităţii aerului cu următoarele indicative: BT-1 (mun. Botoșani)**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 11.09.2024-12.09.2024 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

DIRECTIA COMUNICARE